Sæby Redningsstation står overfor en renovering. Der er nemlig en ny redningsbåd på vej.

Der er fuld gang i byggeriet af en ny bådhal på Sæby Redningsstation. Udvidelsen sker, fordi stationen inden længe skal have en ny redningsbåd, som kommer til stationen som en del af en større omrokering af bådene mellem de store og små redningsstationer i Nordjylland. I Sæby betyder det en ny model, der er bredere, længere og højere end den gamle: - Vi får nogle bedre forhold at sidde i derinde i kabinen. Bedre sæder, mere plads og en del flere instrumenter, end der er i den gamle. Blandt andet et varmesøgende kamera, der hedder Flir, siger stationsleder Birger Isaksen.